Omkring 200 bioanalytikere i Danmark, og herunder også flere nordjyske, har fået lækket deres cpr-numre og personlige oplysninger. - Det kan jeg godt bekræfte, og det er virkelig modbydeligt, siger Merete Kjeldgaard, der er bioanalytikernes regionsformand i Nordjylland. Bruges til bettingfirma Det er ukendte svindlere, der har fået fingrene i de personlige oplysninger. Merete Kjeldgaard er selv en af dem, der er blevet offer. - Det er da bare rigtig træls, siger hun. Svindlerne bruger oplysningerne til at oprette konti hos spilfirmaet Bet365. For hvert cpr-nummer, svindlerne indmelder hos bettingfirmaet, modtages en lille bonusgevinst. - Vi er flere, der har fået et brev om, at vi skal bekræfte vores konto på Bet365. En konto, som vi ikke har, fortæller Merete Kjeldgaard. Det er stadig uvist, hvordan oplysningerne er blevet lækket. Indtil videre har gerningsmændene kun oprettet bettingkonti. Der er ingen meldinger om, at bioanalytikerne skulle have mistet penge på identitetstyveriet. National enhed for Særlig Kriminalitet opfordrer alligevel alle krænkede til at anmelde, at deres identitet er misbrugt. Politiet er på sagen Flere bioanalytikere har allerede anmeldt sagen til politiet. Ifølge regionsformanden er det en sag, der bliver set på med stor alvor. Danske Bioanalytikere har derfor ændret alle adgangskoder til deres sikkerhedssystemer, og de opfordrer alle medlemmer til at tjekke grundigt efter. - Man kan selv opdage, om man er involveret i svindelsagen. Det kan man gøre ved at tjekke, om man har fået uønsket mail eller brev fra Bet365 - eller ved selv at kontakte bettingfirmaet, fortæller Merete Kjeldgaard. Er du blevet udsat for identitetstyveri, kan du anmelde det her .

Opsummering:
De personlige oplysninger bruges af svindlere hos bettingfirma.